Den konservative politiker Rasmus Jarlov er tilfreds med, at hans overfaldsmand i dag blev dømt i Københavns Byret

Rasmus Jarlov blev overfaldet i forbindelse med en demonstration mod salget af DONG Energy på Christiansborg Slotsplads i København 29. januar sidste år, og i dag kom så det foreløbige punktum i sagen.

En 25-årig mand blev således idømt i alt tre måneders fængsel for at skubbe politikeren og ved en anden episode at have kastet en flaske efter en politibetjent.

Dommen glæder Rasmus Jarlov, der mener, at retten har sendt et vigtigt signal.

- Jeg er glad for, at han er blevet dømt. Alternativt ville det betyde, at man kan rende rundt og skubbe og slå til folk, fordi de har en anden holdning end en selv. Det er vigtigt, at vi ikke accepterer, at man kan blive overfaldet for politiske holdninger, siger han til Ekstra Bladet.

Jarlov, der er medlem af borgerrepræsentationen i København for de Konservative var selv til stede, da dommen blev afsagt omkring middag i Københavns Byret.

Se også: Skubbede kendt K-profil: Dømt for vold

Upopulær blandt de autonome

Han er angiveligt en upopulær mand i det venstreorienterede og autonome miljø på grund af hans holdning til blandt andet det tidligere ungdomshus på Jagtvej på Nørrebro i København.

Det er derfor heller ikke første gang, at en person dømmes for at forulempe den 37-årige politiker. Sidste sommer blev en kvinde midt i fyrrerne således idømt en bøde for at rive 100 af hans valgplakater ned i forbindelse med kommunalvalget.

Han glæder sig over, at retten har valgt at se alvorligt på den seneste sag.

- Det har været en skærpende omstændighed, at han har overfaldet mig på grund af de ytringer, jeg er kommet med i forbindelse med salget af DONG Energy. Det er jeg glad for, for jeg synes, det er ekstra alvorligt, når det er et forsøg på at lukke munden på mig, fordi jeg har en anden holdning, siger Rasmus Jarlov.

Jarlov: Føler sig forfulgt af autonome

Jarlov: Påstand om skubberi er helt i skoven

Den 25-årige, der nu er dømt for overfaldet, påstod i retten, at det var politikeren, der startede slagsmålet. Rasmus Jarlov skulle ifølge den 25-årige mand have jagtet ham med en spraydåse og skubbet ham.

Den påstand troede retten ikke på, og den vinder heller ikke meget sympati hos hovedpersonen selv.

- Det er jo helt i skoven. Det er indlysende, at han skal finde på en forklaring, når han er anklaget i sagen. Selvfølgelig skal han prøve at komme med en bortforklaring for at slippe for straf. Men det er jo helt vanvittigt, at jeg skulle stille mig op i en forsamling og skubbe til folk. Det er helt uden belæg, og det har retten også vurderet, siger Rasmus Jarlov.

Den nu dømte mand var anklaget for at have skubbet og slået politikeren i hovedet. Han blev dog ikke kendt skyldig i at have slået, men derimod udelukkende for at have skubbet.

- Jeg kan godt forstå, det kan være svært for byretten at danne sig et overblik over et så kaotisk forløb inde på slotspladsen. Derfor er det ikke afgørende for mig, hvilken type vold, han er blevet dømt for. Selvom jeg bliver ramt af slag undervejs, så er det vigtigste for mig, at man ikke må begå vold mod folk på grund af deres politiske holdninger.

Den 25-årige mand ankede dommen til landsretten med krav om frifindelse, men Rasmus Jarlov tror, at anklageren vil stå med en endnu stærkere sag til den tid, fordi der sandsynligvis vil blive indkaldt endnu flere vidner i sagen.

Se også: Tiltalt: Jarlov var meget aggressiv